《还龟溪成拙句呈给事刘兄》
宋代·王洋

上春日暮暮春头，翠浅芳浓草色柔。
五十日天和暖候，一帆风地往来舟。
棋神得隽惊逢敌，酒病寻医尚入流。
只有风流动文采，较量沈谢亦推刘。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。